NARIADENIE RADY (ES) č. 681/2007
z 13. júna 2007,
ktorým sa menia a dopĺňajú zoznamy konkurzných konaní, likvidačných konaní a likvidátorov v prílohách A, B a C k nariadeniu (ES) č. 1346/2000 o konkurznom konaní
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Rady (ES) č. 1346/2000 z 29. mája 2000 o konkurznom konaní (1), a najmä na jeho článok 45,
so zreteľom na návrh Komisie,
keďže:
(1)
Prílohy A, B a C k nariadeniu (ES) č. 1346/2000 uvádzajú názvy, ktorými sa vo vnútroštátnych právnych predpisoch členských štátov označujú konania a likvidátori, na ktoré sa uvedené nariadenie vzťahuje. Príloha A uvádza zoznam konkurzných konaní podľa článku 2 písm. a) uvedeného nariadenia. Príloha B uvádza zoznam likvidačných konaní podľa článku 2 písm. c) uvedeného nariadenia a príloha C uvádza zoznam likvidátorov podľa článku 2 písm. b) uvedeného nariadenia.
(2)
Prílohy A, B a C k nariadeniu (ES) č. 1346/2000 boli zmenené a doplnené Aktom o pristúpení z roku 2003 s cieľom zahrnúť konkurzné konania, likvidačné konania a likvidátorov desiatich členských štátoch, ktoré k Európskej únii pristúpili v roku 2004, nariadením (ES) č. 603/2005 (2) a nariadením (ES) č. 694/2006 (3) s cieľom zmeniť a doplniť uvedené prílohy, pokiaľ ide o niekoľko členských štátov, a nariadením (ES) č. 1791/2006 s cieľom zahrnúť konkurzné konania, likvidačné konania a likvidátorov Bulharska a Rumunska.
(3)
Česká republika 29. augusta 2006 oznámila Komisii podľa článku 45 nariadenia (ES) č. 1346/2000 zmeny a doplnenia zoznamov uvedených v prílohách A, B a C k uvedenému nariadeniu.
(4)
Rumunsko 26. januára 2007 oznámilo Komisii podľa článku 45 nariadenia (ES) č. 1346/2000 zmeny a doplnenia zoznamov uvedených v prílohách A, B a C k uvedenému nariadeniu.
(5)
Taliansko 27. februára 2007 oznámilo Komisii podľa článku 45 nariadenia (ES) č. 1346/2000 zmeny a doplnenia zoznamov uvedených v prílohách B a C k uvedenému nariadeniu.
(6)
Švédsko 23. marca 2007 oznámilo Komisii podľa článku 45 nariadenia (ES) č. 1346/2000 zmenu a doplnenie zoznamu uvedeného v prílohe C k uvedenému nariadeniu.
(7)
Spojené kráľovstvo a Írsko sú viazané nariadením (ES) č. 1346/2000 a na základe článku 45 uvedeného nariadenia sa zúčastňujú na prijatí a uplatňovaní tohto nariadenia.
(8)
V súlade s článkami 1 a 2 Protokolu o postavení Dánska, ktorý je prílohou k Zmluve o Európskej únii a Zmluve o založení Európskeho spoločenstva, sa Dánsko na prijatí tohto nariadenia nezúčastňuje, a teda ním nie je viazané ani nepodlieha jeho uplatňovaniu.
(9)
Nariadenie (ES) č. 1346/2000 by sa preto malo zodpovedajúcim spôsobom zmeniť a doplniť,
PRIJALA TOTO NARIADENIE:
Článok 1
Nariadenie (ES) č. 1346/2000 sa týmto mení a dopĺňa takto:
1.
príloha A sa nahrádza textom uvedeným v prílohe I k tomuto nariadeniu;
2.
príloha B sa nahrádza textom uvedeným v prílohe II k tomuto nariadeniu;
3.
príloha C sa nahrádza textom uvedeným v prílohe III k tomuto nariadeniu.
Článok 2
Toto nariadenie nadobúda účinnosť dňom nasledujúcim po jeho uverejnení v Úradnom vestníku Európskej únie.
Označenia pre Českú republiku v prílohe A, B a C sa však uplatňujú od 1. januára 2008.
Toto nariadenie je záväzné v celom rozsahu a priamo uplatniteľné v členských štátoch v súlade so Zmluvou o založení Európskeho spoločenstva.
V Luxemburgu 13. júna 2007